กระเช้าของขวัญ สินค้าคุณภาพจากเกษตรกรโดยตรง ส่งความสุขในเทศกาลปีใหม่
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ กล่าวถึงโครงการส่งความสุขในเทศกาลปีใหม่ด้วยสินค้าสหกรณ์ ประจำปี 2565 ส่งความสุข ส่งความห่วงใย จากใจสินค้าสหกรณ์ ว่าได้คัดสรรผลผลิตและสินค้าหลากหลายชนิดจากสหกรณ์ทั่วประเทศมานำเสนอ เพื่อเป็นอีกหนึ่งทางเลือกที่สำคัญสำหรับประชาชนได้ซื้อหาไปเป็นของขวัญของฝาก ซึ่งผลิตภัณฑ์ที่นำมาจัดลงในกระเช้าของขวัญปีใหม่ ล้วนมาจากแหล่งผลิตที่มีคุณภาพ ได้มาตรฐานและปลอดภัย โดยในช่วงเทศกาลปีใหม่แต่ละปี จะมีประชาชนให้ความสนใจโทรเข้ามาสอบถามและสั่งซื้อกระเช้าของขวัญจากสินค้าสหกรณ์ไม่ต่ำกว่าปีกว่า 1 ล้านบาท ส่งผลให้เกิดการส่งเสริมการผลิต การพัฒนาคุณภาพผลิตภัณฑ์ การพัฒนาธุรกิจของสหกรณ์ และการสร้างรายได้ให้กับสมาชิกสหกรณ์เพิ่มมากขึ้น สำหรับสินค้าสหกรณ์ที่นำมาจำหน่ายและจัดลงกระเช้าของขวัญปีใหม่ในปีนี้มีหลากหลายประเภท อาทิ สินค้าประเภทข้าว นกจากนี้ ยังมีสินค้าอาหารแปรรูปและผลไม้แปรรูป น้ำพริกประเภทต่างๆ รวมไปถึงสินค้าเครื่องดื่มประเภทสมุนไพร ซึ่งล้วนมาจากการนำวัตถุดิบที่มีอยู่ในแต่ละท้องถิ่นมาแปรรูป นอกจากนั้นยังมีสินค้ากลุ่มสินค้าผ้าไหม ผ้าฝ้าย ผ้าคลุมไหล่ ผ้าขาวม้า ผ้าห่ม ผ้าพันคอ ที่มาจากกลุ่มสตรีสังกัดสหกรณ์ กลุ่มสินค้าหัตถกรรม ผลิตภัณฑ์เครื่องเบญจรงค์ แก้วมุก สินค้าประเภทนมและเครื่องดื่ม และผลิตภัณฑ์จากโครงการส่วนพระองค์สวนจิตรลดา ทั้งนี้กระเช้าสินค้าสหกรณ์จะวางจำหน่ายที่กรมส่งเสริมสหกรณ์ เทเวศร์ ตั้งแต่วันที่ 15 ธันวาคม นี้ - 15 มกราคม 2565 เปิดจำหน่ายทุกวัน ราคากระเช้าเริ่มตั้งแต่ 600 บาทขึ้นไปจนถึง 3,000 บาท และในช่วงสถานการณ์โควิด-19 ประชาชนจะมีช่องทางซื้อสินค้าผ่านระบบออนไลน์ได้อีกด้วย โดยสามารถดูตัวอย่างกระเช้าของขวัญและสินค้าสหกรณ์ช่องทาง Facebook : COOP Market และช่องทางเว็บไซด์ coopshopth.com ซึ่งหากท่านใดซื้อสินค้าตั้งแต่ 5,000 บาทขึ้นไป มีบริการจัดส่งฟรีในพื้นที่กรุงเทพมหานครและปริมณฑล